b'\n_START_ARTICLE_\nFIDE Album\n_START_PARAGRAPH_\nFIDE Album\xc2\xa0\xe2\x80\x93 Pasaulio \xc5\xa1achmat\xc5\xb3 kompozicijos federacijos leidinys, kuriame spausdinamos tam tikro laikotarpio (kaip taisykl\xc4\x97\xc2\xa0\xe2\x80\x93 trej\xc5\xb3 met\xc5\xb3), geriausios \xc5\xa1achmat\xc5\xb3 kompozicijos._NEWLINE_Iki 2015\xc2\xa0m. buvo atspausdinti 22 albumai. Pirmasis, apimantis kompozicijas sukurtas 1956\xe2\x80\x931958 metais, pasirod\xc4\x97 1961\xc2\xa0m., o 2007\xe2\x80\x932009\xc2\xa0m. sukurt\xc5\xb3 kompozicij\xc5\xb3 leidinys i\xc5\xa1\xc4\x97jo 2015\xc2\xa0m. rugpj\xc5\xab\xc4\x8dio m\xc4\x97n._NEWLINE_Bendras kompozicij\xc5\xb3 kiekis visuose albumuose iki 2009\xc2\xa0m. buvo daugiau kaip 22000, o autori\xc5\xb3\xc2\xa0\xe2\x80\x93 daugiau, kaip 2000. Iki 2014\xc2\xa0m. leid\xc4\x97jas buvo FIDE.\n_START_SECTION_\nKompozicijos talpinimas \xc4\xaf album\xc4\x85\n_START_PARAGRAPH_\nWFCC i\xc5\xa1 anksto paskelbia apie \xc5\xa1achmat\xc5\xb3 kompozicij\xc5\xb3 atrinkim\xc4\x85 \xc4\xaf naujai ruo\xc5\xa1iam\xc4\x85 FIDE album\xc4\x85. Kompozitoriai pra\xc5\xa1omi si\xc5\xb3sti (\xc4\xaf bet kur\xc4\xaf skyri\xc5\xb3) pa\xc4\x8dios auk\xc5\xa1\xc4\x8diausios kokyb\xc4\x97s savo k\xc5\xabrinius u\xc5\xbe tris nurodytus b\xc5\xabsimajame leidinyje metus, ta\xc4\x8diau j\xc5\xb3 bendras skai\xc4\x8dius neturi vir\xc5\xa1yti 30, arba tris kartus didesnio kiekio, publikuoto ankstesniame  leidinyje. Be to, kompozicijos turi b\xc5\xabti publikuotos ir kituose leidiniuose._NEWLINE_Kiekviename skyriuje, taip pat ir poskyriuose, i\xc5\xa1 \xc5\xa1achmat\xc5\xb3 kompozitori\xc5\xb3 tarpo teis\xc4\x97jauja  trys teis\xc4\x97jai , kurie, kaip ir skyriaus direktorius, yra i\xc5\xa1 skirting\xc5\xb3 \xc5\xa1ali\xc5\xb3._NEWLINE_Teis\xc4\x97jai, tikrina ar kompozicija turi sprendin\xc4\xaf, ar atitinka \xc5\xa1achmat\xc5\xb3 kompozicijoms keliamus formalius, meninius ir originalumo reikalavimus. Jie atskirai \xc4\xafvertina autori\xc5\xb3 atsi\xc5\xb3stas kompozicijas ir gali skirti joms nuo 0 iki 4 bal\xc5\xb3. Savo vertinimus jie i\xc5\xa1siun\xc4\x8dia skyriaus direktoriui._NEWLINE_Direktorius palaiko ry\xc5\xa1\xc4\xaf su FIDE albumo komiteto atstovu: gauna i\xc5\xa1 jo autori\xc5\xb3 atsiustas kompozicijas ir pateikia jam gautus i\xc5\xa1 teis\xc4\x97j\xc5\xb3 j\xc5\xb3 vertinimus._NEWLINE_Jis, taip pat, rengia pasitarimus su teis\xc4\x97jais d\xc4\x97l vertinimo rezultat\xc5\xb3, pavyzd\xc5\xbeiui: tos pa\xc4\x8dios kompozicijos trij\xc5\xb3 teis\xc4\x97j\xc5\xb3 vertinimai skiriasi 1,5 ir daugiau balo (4; 2; 2), arba (3; 3; 0,5)_NEWLINE_Be to, jis atlieka dar ir pagalbinio teis\xc4\x97jo vaidmen\xc4\xaf, kai tenka vertinti pa\xc4\x8di\xc5\xb3 teis\xc4\x97j\xc5\xb3 sukurtas kompozicijas._NEWLINE_Trij\xc5\xb3 teis\xc4\x97j\xc5\xb3 balai sumuojami ir, jei kompozicija surenka ne ma\xc5\xbeiau 8 bal\xc5\xb3, ji yra talpinama albume. I\xc5\xa1imtinais atvejais gali pakakti ir 7,5 balo vertinimo._NEWLINE_\xc5\xa0achmat\xc5\xb3 kompozicij\xc5\xb3 atrankos barjeras \xc4\xaf album\xc4\x85 pakeltas auk\xc5\xa1tai\xcb\x90 i\xc5\xa1 1974\xe2\x80\x931976\xc2\xa0m. Fide albumui pasi\xc5\xablyt\xc5\xb3 6079 kompozicij\xc5\xb3, teis\xc4\x97jai pri\xc4\x97m\xc4\x97 tik 800, kas sudar\xc4\x97 13,2\xc2\xa0%.\n_START_SECTION_\n\xc5\xa0achmat\xc5\xb3 kompozicijos titulai\n_START_PARAGRAPH_\nKiekvienas u\xc5\xbedavinys patalpintas FIDE Albume  duoda kompozitoriui vien\xc4\x85 ta\xc5\xa1k\xc4\x85, o etiudas\xc2\xa0\xe2\x80\x93 1,67 ta\xc5\xa1ko. Jei kompozicijos autori\xc5\xb3 yra daugiau nei vienas, ta\xc5\xa1kai dalinami i\xc5\xa1 autori\xc5\xb3 skai\xc4\x8diaus._NEWLINE_Tarptautiniai \xc5\xa1achmat\xc5\xb3 kompozicijos titulai suteikiami kompozitoriams pagal FIDE Albume u\xc5\xbe kompozicijas sukauptus ta\xc5\xa1kus._NEWLINE_Per tam tikr\xc4\x85 laikotarp\xc4\xaf, talpindami \xc4\xaf album\xc4\x85 savo kompozicijas, autoriai turi sukaup\xc4\x99 tam tikr\xc4\x85 ta\xc5\xa1k\xc5\xb3 skai\xc4\x8di\xc5\xb3. Tie ta\xc5\xa1kai yra panaudojami \xc5\xa1achmat\xc5\xb3 kompozitori\xc5\xb3 titul\xc5\xb3 suteikimui.'